Conducerea Alianței pentru Unirea Românilor (AUR) a anunțat recent 11 candidați pentru alegerile locale. Dintre aceștia, 6 provin din partidele contra cărora se declară George Simion.
În lipsa structurilor de partid, AUR primește pe toți cei care doresc
Mai precis, sunt propuși foști parlamentari, consilieri județeni, primari sau foști membri cu funcții de conducere în partidele pe care AUR le critică.
A apărut și informația potrivit căreia George Simion a dat ordin în partid să fie primiți în acest an electoral toți cei care doresc. În lipsa structurilor de partid din țară, formațiunea acceptă orice pretendent care își asumă o candidatură.
Printre persoanele anunțate de partid se află nume cunoscute, precum îndrăgitul actor Mugur Mihăescu, aflat la al patrulea partid. O altă persoană cunoscută este Tudor Ciuhodaru, fost PSD, fost PPDD, fost UNPR.
Fosta campioană la atletism, Monica Iagăr, va candida din partea AUR la alegerile europarlamentare
Amintim că Monica Iagăr va candida din partea formațiunii conduse de George Simion la alegerile europarlamentare. Fosta sportivă, cunoscută pentru performanțele sale deosebite în atletism, inclusiv medalia de aur la Campionatele Europene din 1998 la săritura în înălțime, a decis să intre în politică.
Aceasta a primit un rol important care îi conferă o vizibilitate crescută în cadrul partidului. Iagăr, care a fost și șefa Clubului Sportiv Dinamo, va figura pe lista AUR pentru alegerile europarlamentare programate pentru 9 iunie.
Fosta atletă a participat activ la o masivă campanie de strângere de semnături în București și în țară.
De asemenea, a fost prezentă și la Brăila. Într-un eveniment, și-a prezentat programul electoral în fața alegătorilor. A transmis un mesaj puternic pe rețelele sociale.
"E vremea să fim uniți, uniți pentru o țară liberă", a transmis Monica Iagăr.
În ciuda acestui anunț, formațiunea condusă de Simion a pierdut și din aliați. Radu Ghidău a informat că ANȚ a rupt protocolul de colaborare cu partidul.
Președintele ANȚ a oferit mai multe informații într-un comunicat.
Acesta a scris că decizia a fost luată "în urma unei analize detaliate a comportamentului și a acțiunilor domnului George Simion, liderul AUR".
Totodată, l-a acuzat pe George Simion "nu împărtășește valorile și principiile fundamentale ale democrației și ale unui dialog deschis și constructiv în politică".
Decizia a fost atât criticată, cât și lăudată de urmăritorii de pe Facebook.